**PIEMINEKĻU, PIEMIŅAS ZĪMJU UN PIEMIŅAS VIETU IZVEIDES KONSULTATĪVĀS PADOMES ATZINUMS**

Rīgā, 2024. gada 26. septembrī

***Par skulptūru, kas attainos Latvijas neatkarības atjaunošanas nozīmīgākos etapus un vides objektu, kurā tiks pieminēti Lāčplēša kara ordeņa kavalieri, Ogrē***

1. **Iesniedzējs** *(norāda atzinuma īsu būtību un objekta nosaukumu, par kuru atzinums sniegts)***:**

Ogres novada pašvaldība iesniedza izskatīšanai Pieminekļu, piemiņas zīmju un piemiņas vietu izveides konsultatīvajā padomē (turpmāk – Padome) ieceri par divu objektu izveidi: 1. skulptūru, kas atainos Latvijas neatkarības atjaunošanas nozīmīgākos etapus, tai skaitā cildinās Ogres novada nozīmīgākās personības Latvijas vēstures attīstības kontekstā, izveidojot bronza skulptūrās, un 2. vides objektu, kurā tiks pieminēti Lāčplēša kara ordeņa kavalieri.

1. **Paredzētā darbības vieta:**
   1. **Objekta veids un kadastra apzīmējums:** piemiņas vieta tiks izvietota Ogres novada pašvaldībai piederošajā nekustamajā īpašumā ar kadastra apzīmējumu 74010030339.
   2. **Objekta atrašanās adrese:** Rīgas iela 15, Ogrē, Ogres novadā.
2. **Iesniedzēja prasījums (iesniegums)** *(norāda informāciju atbilstoši saņemtajiem dokumentiem un MK noteikumiem Nr. 218)***:**

Izveidot: 1. skulptūru, kas atainos Latvijas neatkarības atjaunošanas nozīmīgākos etapus, tai skaitā cildinās Ogres novada nozīmīgākās personības Latvijas vēstures attīstības kontekstā, izveidojot bronza skulptūrās, un 2. vides objektu, kurā tiks pieminēti Lāčplēša kara ordeņa kavalieri (turpmāk – iecere).

**4. Faktu konstatējums:**

**4.1. Pēc iesniegtās dokumentācijas saņemšanas (norāda saņemšanas datumu) vispārīgi apraksta galvenos faktus un iesniegto dokumentāciju:**

Viedās administrācijas un reģionālās attīstības ministrija (turpmāk – Ministrija) 2024. gada 11. septembrī ir saņēmusi Ogres novada pašvaldības (turpmāk – Pašvaldība) 2024. gada 10. septembra vēstuli Nr. 2-5.1/2196 “Par būvprojekta “Muzikālais teātris Rīgas ielā 15, Ogrē, Ogres novadā” 1. kārtas “Neatkarības laukums un tā pieguļošas teritorijas Ogrē pārbūve”” ar šādiem pielikumiem:

1. Pielikums Nr. 1 – skulptūru skice;
2. pielikums Nr. 2 – skulptūras risinājums ;
3. pielikums Nr. 3 – Gadu gājuma plākšņu shēma un specifikācija ;
4. pielikums Nr. 4 – Lāčplēša kara ordeņa kavalieru vides objekts;
5. pielikums Nr. 5 – GP ;
6. pielikums Nr. 6 – Lāčplēša kara ordeņa kavalieru apraksts;
7. pielikums Nr. 7 – Notikumu apraksts;
8. pielikuma Nr. 8 – papildpielikumi no 1 -26a.

Ministrija 2024. gada 16. septembrī ir saņēmusi Pašvaldības 2024. gada 16. septembra vēstuli Nr. 2-5.1/2249 “Par iesniegtā priekšlikuma izskatīšanas skaidrojumu un papildus informācijas sniegšanu” (turpmāk – vēstule), kurā Pašvaldība precizē, ka lūdz Padomes atzinumu par diviem objektiem: 1. skulptūru, kas atainos Latvijas neatkarības atjaunošanas nozīmīgākos etapus, tai skaitā cildinās Ogres novada nozīmīgākās personības Latvijas vēstures attīstības kontekstā, izveidojot bronza skulptūrās, un 2. vides objektu, kurā tiks pieminēti Lāčplēša kara ordeņa kavalieri. Vēstulei pievienots precizēts Pielikumus Nr. 7, kurā Pašvaldība pārskatāmāk norādījusi notikumus, kas tiks iekļauti skulptūrā (plāksnēs), kā arī nozīmīgās personas, kas tiks izveidotas bronza skulptūrās.

**4.2.** **Konstatē un apraksta vēsturiskā notikuma faktu vai personas vēsturisko nozīmīgumu un ietvertās ieceres atbilstību normatīvajiem aktiem:**

Iecere izveidot divus objektus: 1. skulptūru, kas atainos Latvijas neatkarības atjaunošanas nozīmīgākos etapus, tai skaitā cildinās Ogres novada nozīmīgākās personības Latvijas vēstures attīstības kontekstā, izveidojot bronza skulptūrās, un 2. vides objektu, kurā tiks pieminēti Lāčplēša kara ordeņa kavalieri – ir konceptuāli atbalstāma.

**4.3. Ja padome atzīst, ka dokumentācijas vērtēšana jāatliek, tā atzinumā norāda konstatētos trūkumus:**

Par ieceri ir šādi iebildumi:

4.3.1. Izvērtēšanai piedāvātais projekts aptver nacionāla, ne lokāla līmeņa notikumus, kurus paredzēts pieminēt piemiņas vietas realizācijas gadījumā. Projekts pozicionēts kā Ogres novada pašvaldības projekts, uzverot “pilsētvides identitāti”, tomēr tas ietver vispārnacionālu vēsturisku notikumu atainošanu konkrētā Ogres pilsētvidē un lielākajai daļai šo notikumu ar topošo Neatkarības laukumu un “tam piegulošo teritoriju” konkrēti Ogrē nav saistības. Ar Ogri ir saistāmi tikai trīs no piemiņas vietas koncepcijā minētajiem trīsdesmit vēsturiskajiem notikumiem.

Atbilstoši Latvijas Kara muzeja atzinumam, dažu minēto notikumu interpretācija ir ļoti apšaubāma gan no objektīvi vēsturiski zinātniskā, gan no ideoloģiskā viedokļa, proti –

Nr.1.  “853.gads. Kurši sakauj iebrukušo dāņu karaspēku. Dāņi zaudē pusi karaspēka un kuģu. Dānu valdnieks dēļ sakāves zaudē troni”. Šādu notikumu interpretāciju mūsdienās akadēmiskā vēstures zinātne, konkrēti par 8.līdz 10.gs.notikumiem, saistītiem ar kuršu un vikingu apmetni Grobiņas apkārtnē, apšauba.

Nr.4. un Nr.5. “Vācu” ordenis un “Livonijas ordenis” ir viena organizatoriski administratīvā struktūra, nevis dažādas, kā to norāda teksta autori.

Nr.6 – no akadēmiskās vēstures interpretācijas ļoti apšaubāms apgalvojums, ka 1502. gadā Maskavas karapulkus sakāva tieši “apvienotais latviešu, igauņu un vācu karaspēks”.

Nr.24 – nav skaidrs, kāpēc tiek izcelts tieši Latvijas Republikas Pilsoņu kongress, uzsverot līdz ar to, ka citu organizāciju , kas proponētu Latvijas neatkarības atjaunošanu nebija.

Nr.25 – kāpēc 1990. gada 4. maijā “tiek pasludināta Latvijas neatkarība”, ja paskaidrojošā tekstā tālāk minēts, ka šajā dienā Latvijas PSR Augstākā padome pasludina deklarāciju par “Latvijas Republikas neatkarības atjaunošanu”, it sevišķi ja minētajā hronoloģijā Nr.10 Latvijas Republika jau ir pasludināta 1918. gada 18. novembrī. 4. maijs nav Latvijas Republikas pasludināšanas diena.

Gandrīz visiem sarakstā minētajiem notikumiem nav saistības konkrēti un tieši ar Ogri un Ogres novadu, respektīvi, šie nenoliedzami nozīmīgie vispārnacionāla un interteritoriāla rakstura notikumu risinājās citviet, protams, ietekmējot Ogres un visas pārējās Latvijas teritorijas, seno baltu un somugru maztautu, vēlā arī latviešu apdzīvoto zemju likteņus un attīstību. Būtu nepieciešama diskusija, vai Ogre ir tieši tā vieta, kur šos notikumus izcelt. Tāpat ieteikums saraksta veidotājiem padomāt par korektu, akadēmiskā izpratnē pareizu notikumu interpretāciju.

Papildu informējam, ka 2016. gada 11. novembrī Ogres Brāļu kapos Turkalnes ielā valsts simtgadei veltītā projekta “Atceries Lāčplēšus” ietvaros bija atklāta piemiņas stēla visiem Ogres novadā dzimušajiem un uz novadu attiecinošajiem Lāčplēša Kara ordeņa kavalieriem, projektu atbalstīja Aizsardzības ministrija. Savukārt, Ogres novada pašvaldības piedāvātajā sarakstā ar personām, kas būtu iemūžināmas šajā Neatkarības laukumā paredzētajā piemiņas vietā ir arī citiem novadiem piederīgi Lāčplēša Ordeņa kavalieri.

4.3.2. Izvietošanai sabiedrībai pieejamā vietā – publiskā ārtelpā – paredzētā informācija neatbilst normatīvo aktu prasībām valsts valodas lietošanas jomā.

Skulptūras un Lāčplēša kara ordeņa kavalieru piemiņai veltītā vides objekta uzrakstu teksti iesniedzami saskaņošanai Valsts valodas centrā. Tas attiecas gan uz ieceres pieteikuma dokumentācijas 6. pielikumu "Lāčplēša kara ordeņa kavalieru apraksts", gan uz 7. pielikumu "Notikumu apraksts".

1. **Atzinuma pamatojums** *(norāda atzinuma un pieņemtā lēmuma pamatojumu)***:**

Atzinumu un pieņemto lēmumu pamato:

1) vēsturiskā notikuma fakts;

2) ieceres daļēja atbilstība normatīvo aktu prasībām attiecīgajā jomā.

**6. Atzinums:** **Norāda padomes sēdes datumu un pieņemto lēmumu** *(atbalstīt ieceri; neatbalstīt ieceri; atlikt ieceres vērtēšanu konstatēto trūkumu dēļ, nosakot termiņu to novēršanai)***:**

Pieminekļu, piemiņas zīmju un piemiņas vietu izveides konsultatīvās padomes 2024. gada 26. septembra sēdes protokola Nr. 27 lēmums:

- atlikt ieceres vērtēšanu šā atzinuma 4.3. apakšpunktā konstatēto trūkumu dēļ;

- noteikt vēlamo termiņu konstatēto trūkumu novēršanai līdz 2024. gada 14. novembrim.

Padomes priekšsēdētāja Elita Turka

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU